બીબીસીને પોતાની વિશેષ તપાસમા જાણવા મળ્યું છે કે પોલીસ અને સાક્ષીઓની કહાણી પરસ્પર મેળ ખાતી નથી અને ઘણા ગંભીર સવાલો છે જે આ આખાય ઘટનાક્રમને શંકાના દાયરામાં લાવે છે.

એટલે સુધી કે માર્યા ગયેલા પૂજારીઓ અને ખેડૂતોના પરિવારજનો જ આ પોલીસ મૂઠભેડ અંગે સવાલો ઉઠાવી રહ્યા છે. 

અલીગઢ પોલીસ ઍન્કાઉન્ટરની આખી કથા જણાવતાં પહેલાં અમે વાચકોને જણાવી દઈએ કે ગત એક વર્ષ દરમિયાન ઉત્તર પ્રદેશમાં થયેલી 1500થી વધુ પોલીસ મૂઠભેડમાં 67 કહેવાતા અપરાધી માર્યા ગયા છે.

આ સીલસીલાબંધ પોલીસ મૂઠભેડો ઉપર બ્રેક ત્યારે લાગી જયારે ગત સપ્ટેમ્બરના અંતમાં લખનૌ શહેરની વચ્ચોવચ એપ્પલના અધિકારી વિવેક તિવારીની પોલીસ ઍન્કાઉન્ટરમાં હત્યા કરી દેવામાં આવી.

તમે આ વાંચ્યું કે નહીં?

તેમના મોત બાદ એવી વાત સામે આવી કે તેમણે પોલીસના કહેવા છતાં ગાડી રોકી ન હતી.  

વિવેક ઉપર ગોળી ચલાવનાર પોલીસ કોન્સ્ટેબલની ધરપકડ તો થઈ ગઈ પરંતુ આ હત્યાથી પોલીસના વર્તન તરફ સામાન્ય જનતાનું ધ્યાન દોરાયું.

પ્રદેશમાં થઈ રહેલાં પોલીસ ઍન્કાઉન્ટરો ઉપર સુપ્રીમ કોર્ટે પણ ઉત્તર પ્રદેશ સરકાર પાસે જવાબ માગ્યો છે.

વિવેક તિવારીની હત્યાની સાથે જ ઉત્તર પ્રદેશના મુખ્યમંત્રી ય... બીજા 4000 અક્ષરો માટે લેખ ચાલુ રાખો:
ોગી આદિત્યનાથે જૂન 2017માં આપેલું નિવેદન ફરીવાર સમાચારોમાં આવી ગયું છે-'અપરાધ કરશે તો ઠોકી દેવામાં આવશે.'

ઍન્કાઉન્ટર સ્થળ પર ગોળીઓનાં નિશાન

ઉત્તર પ્રદેશમાં ચાલી રહેલી મૂઠભેડોની તપાસ કરવા માટે બીબીસીએ ગત પખવાડિયામાં રાજ્યના અલીગઢ, આઝમગઢ, મેરઠ, બાગપત અને લખનૌ જિલ્લાઓનો પ્રવાસ કર્યો. 

આ તપાસ દરમિયાન અમે અસરગ્રસ્ત પરિવારો, પીડિતો અને પોલીસ અધિકારીઓની સાથે-સાથે મંત્રીઓ સાથે પણ વાત કરી. 

આ બાબતે અમે સ્પેશ્યલ ટાસ્ક ફોર્સ, એન્ટી ટેરર સ્ક્વૉડ, સ્પેશ્યલ ઑપરેશન ગ્રુપ, થાણાઓમાં કાર્યરત પોલીસ અધિકારીઓથી માંડીને ડીરેક્ટર જનરલ ઑફ પોલીસ સુધી વાતચીત કરી. 

વિવાદાસ્પદ મૂઠભેડો સાથે જોડાયેલા ડઝનો દસ્તાવેજોને ફંફોસ્યા બાદ જે કંઈ પણ બહાર આવ્યું, તે અમે ત્રણ કડીઓની વિશેષ શૃંખલા તરીકે આપ સમક્ષ રજૂ કરીએ છીએ.

ઉત્તર પ્રદેશમાં ચાલતી મૂઠભેડો બાબતે બીબીસીની આ વિશેષ તપાસની પહેલી કડીમાં વાંચો અલીગઢ ઍન્કાઉન્ટરની કથા. 

અલીગઢ ઍનકાઉન્ટર

આ કહાણી જરા ગૂંચવણભરી છે. એને સરળતાથી સમજવા માટે ત્યાંથી જ શરૂઆત કરીએ જ્યાંથી આ સમગ્ર ઘટનાની શરૂઆત થઈ હતી.

20મી સપ્ટેમ્બરની સવારે અલીગઢના હરદુઆગંજ વિસ્તારમાં એક પોલીસ ઍનકાઉન્ટર થયું હતું. 

અહીંયા અંગ્રેજોના જમાનાના ખંડેર જેવા બંગલામાં સવારમાં દોઢ કલાક સુધી ચાલેલી મૂઠભેડ પછી પોલીસે મીડિયાને જણાવ્યું કે આ કાર્યવાહીમાં મુસ્તકીન અને નૌશાદ નામના બે 'બદમાશ' યુવાનો માર્યા ગયા છે. 

ટીવી પત્રકારોની હાજરીમાં થયેલા આ ઍનકાઉન્ટર પછી અલીગઢ પોલીસે એક ઇન્સ્પેકટરના ઘાયલ થવાનો દાવો પણ કર્યો. 

પોલીસના અનુસાર ઍન્કાઉન્ટરમાં માર્યા ગયેલા 25 વર્ષીય મુસ્તકીન અને 22 વર્ષના નૌશાદ, આ જ વર્ષે ઑગષ્ટ અને સપ્ટેમ્બરમાં અલીગઢમાં થયેલી છ હત્યાઓમાં સામેલ હતા.

એ છ હત્યાઓ કઈ હતી?

લગભગ એક મહિનાની અંદર જિલ્લામાં થયેલી છ હત્યાઓનો સિલસિલો અલીગઢના પાલી મુકીમપુર થાણાની હદમાં બેવડા હત્યાકાંડથી ચાલુ થયો હતો.

12મી ઑગસ્ટની રાત્રે પાલી મુકીમપુર થાણા વિસ્તારના ભુડરા આશ્રમ રોડ ઉપર બનેલા એક શિવ મંદિરમાં અજ્ઞાત હુમલાખોરો ત્રાટક્યા. 

એ વખતે મંદિરમાં બે પૂજારીઓ સહીત ત્રણ વ્યક્તિઓ નિંદ્રાધીન હતી. 

હુમલાખોરોએ ડંડાથી મારી-મારીને બે વ્યક્તિની હત્યા કરી દીધી અને ત્રીજીને મૃત સમજીને ફરાર થઈ ગયા. 

મૃતકોમાં મંદિરના 70 વર્ષીય પૂજારી અને પડોશના ગામના રહેવાસી એક 45 વર્ષની ઉંમરના ખેડૂત સામેલ હતા.

બીજી ઘટના 26મી ઑગસ્ટની રાત્રે જિલ્લાના અતરોલી ગામમાં બની હતી....